CELEX: 32019D0768
Language: hr
Date: 2019-05-08 00:00:00
Title: Provedbena odluka Komisije (EU) 2019/768 оd 8. svibnja 2019. o izmjeni članka 3. Statuta Konzorcija europskih istraživačkih infrastruktura u području integrirane strukturne biologije („Instruct-ERIC”) zbog povlačenja Ujedinjene Kraljevine iz Unije (priopćeno pod brojem dokumenta C(2019) 3354) (Tekst značajan za EGP.)

15.5.2019   
               
               
                  HR
               
               
                  Službeni list Europske unije
               
               
                  L 126/67
               
            
         PROVEDBENA ODLUKA KOMISIJE (EU) 2019/768
         оd 8. svibnja 2019.
         o izmjeni članka 3. Statuta Konzorcija europskih istraživačkih infrastruktura u području integrirane strukturne biologije („Instruct-ERIC”) zbog povlačenja Ujedinjene Kraljevine iz Unije
         
            
               (priopćeno pod brojem dokumenta C(2019) 3354)
            
         
         (Vjerodostojni su samo tekstovi na češkom, danskom, engleskom, francuskom, talijanskom, latvijskom, nizozemskom, portugalskom, slovačkom i španjolskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 8.,
         budući da:
         
                     (1)
                  
                  
                     Konzorcij europskih istraživačkih infrastruktura u području integrirane strukturne biologije („Instruct-ERIC”) osnovan je Provedbenom odlukom Komisije (EU) 2017/1213 (2) U skladu s člankom 3. njegova Statuta njegovo zakonsko sjedište nalazi se u Ujedinjenoj Kraljevini.
                  
               
                     (2)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Europsko vijeće je 11. travnja 2019. odlučilo do 31. listopada 2019. produžiti razdoblje određeno člankom 50. stavkom 3. UEU-a, koje je već produženo Odlukom Europskog vijeća (EU) 2019/476 (3). Međutim, ta odluka Europskog vijeća prestaje se primjenjivati 31. svibnja 2019. ako Ujedinjena Kraljevina ne održi izbore za Europski parlament u skladu s primjenjivim pravom Unije i ne ratificira Sporazum o povlačenju do 22. svibnja 2019. Ako Ujedinjena Kraljevina ratificira sporazum o povlačenju prije 31. listopada 2019., povlačenje će nastupiti prvog dana mjeseca koji slijedi nakon dovršetka postupka ratifikacije.
                  
               
                     (3)
                  
                  
                     Nakon datuma povlačenja i ne dovodeći u pitanje odredbe sporazuma o povlačenju, Ujedinjena Kraljevina smatrat će se trećom zemljom u smislu članka 2. točke (b) Uredbe (EZ) br. 723/2009.
                  
               
                     (4)
                  
                  
                     Člankom 8. Uredbe (EZ) br. 723/2009 propisuje se da ERIC ima zakonsko sjedište smješteno na teritoriju jednog člana koji je država članica ili povezana zemlja.
                  
               
                     (5)
                  
                  
                     Komisija je u skladu s člankom 11. Uredbe (EZ) br. 723/2009 primila prijedlog Instruct-ERIC-a o izmjeni članka 3. Statuta kako bi se uzela u obzir situacija u kojoj bi Ujedinjena Kraljevina postala treća zemlja u smislu Uredbe (EZ) br. 723/2009.
                  
               
                     (6)
                  
                  
                     Mjere predviđene ovom Odlukom u skladu su s mišljenjem odbora osnovanog na temelju članka 20. Uredbe (EZ) br. 723/2009,
                  
               DONIJELA JE OVU ODLUKU:
         
            Članak 1.
            Članak 3. Statuta Instruct-ERIC-a, kako je utvrđen u Prilogu Provedbenoj odluci (EU) 2017/1213, mijenja se u skladu s Prilogom ovoj Odluci.
         
         
            Članak 2.
            Ova je Odluka upućena Kraljevini Belgiji, Češkoj Republici, Kraljevini Danskoj, Francuskoj Republici, Državi Izraelu, Talijanskoj Republici, Republici Latviji, Kraljevini Nizozemskoj, Portugalskoj Republici, Slovačkoj Republici, Kraljevini Španjolskoj i Ujedinjenoj Kraljevini Velike Britanije i Sjeverne Irske.
         
         
            Sastavljeno u Bruxellesu 8. svibnja 2019.
            
               
                  Za Komisiju
               
               Carlos MOEDAS
               
                  Član Komisije
               
            
         
         
            (1)  SL L 206, 8.8.2009., str. 1.
         
         
            (2)  Provedbena odluka Komisije (EU) 2017/1213 оd 4. srpnja 2017. o osnivanju Konzorcija europskih istraživačkih infrastruktura u području integrirane strukturne biologije (Instruct-ERIC) (SL L 173, 6.7.2017., str. 47.).
         
            (3)  Odluka Europskog vijeća (EU) 2019/476, donesena u dogovoru s Ujedinjenom Kraljevinom, od 22. ožujka 2019. o produljenju razdoblja iz članka 50. stavka 3. UEU-a (SL L 80I, 22.3.2019., str. 1.).
      
      
         
            PRILOG
            Članak 3. Statuta Instruct-ERIC-a zamjenjuje se sljedećim:
            
               
                  „Članak 3.
                  Zakonsko sjedište Instruct-ERIC-a nalazi se u Oxfordu u Ujedinjenoj Kraljevini. Ako Ujedinjena Kraljevina postane treća zemlja u smislu Uredbe (EZ) br. 723/2009, zakonsko sjedište premješta se u Firencu u Italiji.”